Legal Document

Category: 67

Text:
1. ΠΡΟΕΔΡΙΚΟ ΔΙΑΤΑΓΜΑ υπ΄ αριθ. 27 της 29 Ιαν./1 Φεβρ. 1996 (ΦΕΚ Α΄19) Συγχώνευση των Υπουργείων Τουρισμού, Βιομηχανίας, Ενέργειας και Τεχνολογίας και Εμπορίου στο Υπουργείο Ανάπτυξης. Έχοντας υπόψη: α. Τις διατάξεις: αα) Του άρθρου 24  παράγραφος 4 του Ν. 1558/1985 «Κυβέρνηση και Κυβερνητικά Όργανα» {ΦΕΚ Α' 137/26.7.1985) αβ) Του άρθρου 29Α' του Ν. 1558/1985 που προστέθηκε με το άρθρο 27 του Ν. 2081 /1992 (ΦΕΚ Α' 154). β. Το γεγονός ότι από τις διατάξεις του Διατάγματος αυτού δεν προκαλείται δαπάνη σε βάρος του Κρατικού Προϋπολογισμού. γ. Τη γνωμοδότηση του Συμβουλίου της Επικρατείας 17/1996, με πρόταση του Πρωθυπουργού, αποφασίζουμε: Άρθρ.1.-α. Τα Υπουργεία Τουρισμού, Βιομηχανίας, Ενέργειας και Τεχνολογίας και Εμπορίου συγχωνεύονται στο Υπουργείο Ανάπτυξης. β. Όλες οι υπηρεσίες, κεντρικές και περιφερειακές, όργανα, θέσεις και προσωπικό των συγχωνευομένων Υπουργείων αποτελούν εφεξής υπηρεσίες, όργανα, θέσεις και προσωπικό του Υπουργείου Ανάπτυξης. γ. Υφιστάμενες, κατά τη δημοσίευση του παρόντος Διατάγματος, Γενικές Γραμματείες στα συγχωνευόμενα Υπουργεία αποτελούν εφεξής Γενικές Γραμματείες υπαγόμενες στο Υπουργείο Ανάπτυξης. δ. Οι θέσεις των Γενικών Γραμματέων των συγχωνευομένων Υπουργείων Τουρισμού, Βιομηχανίας, Ενέργειας και Τεχνολογίας και Εμπορίου καταργούνται με το διορισμό Γενικού Γραμματέα στο Υπουργείο Ανάπτυξης. Αρμοδιότητες Άρθρ.2.-α. Το Υπουργείο Ανάπτυξης έχει τις αρμοδιότητες των συγχωνευομένων Υπουργείων Τουρισμού, Βιομηχανίας, Ενέργειας και Τεχνολογίας και Εμπορίου και των υπαγομένων σ΄ αυτά Γενικών Γραμματειών. β. Όπου στις κείμενες διατάξεις σε αντικείμενα της παρ. 1 του άρθρου αυτού αναφέρονται οι Υπουργοί Τουρισμού, Βιομηχανίας, Ενέργειας και Τεχνολογίας και Εμπορίου νοείται εφεξής ο Υπουργός Ανάπτυξης. Άρθρ.3.-α. Ως το διορισμό Γενικού Γραμματέα του Υπουργείου Ανάπτυξης, καθήκοντα Γενικών Γραμματέων ασκούν, για τις αντίστοιχες Υπηρεσίες των συγχωνευομένων Υπουργείων Τουρισμού, Βιομηχανίας, Ενέργειας και Τεχνολογίας και Εμπορίου, οι κατά τη δημοσίευση του παρόντος  Διατάγματος Γενικοί Γραμματείς. β. Ως τη συγκρότηση ενιαίων υπηρεσιακών και πειθαρχικών συμβουλίων το προσωπικό του Υπουργείου Ανάπτυξης εξακολουθεί να υπάγεται αντίστοιχα στα πειθαρχικά και υπηρεσιακά συμβούλια των συγχωνευόμενων Υπουργείων. γ. Ως τη λήξη του οικονομικού έτους 1996 ως δαπάνες του Υπουργείου Ανάπτυξης θεωρούνται οι δαπάνες των συγχωνευόμενων σ΄ αυτό Υπουργείων Τουρισμού, Βιομηχανίας, Ενέργειας και Τεχνολογίας και Εμπορίου. Έναρξη ισχύος Άρθρ. 4.-Η ισχύς του παρόντος διατάγματος αρχίζει από τη δημοσίευση του στην Εφημερίδα  της Κυβερνήσεως.